Verkoolde liggaam in treintrok gevindArgieffoto Foto: stevepb, Pixabay ŉ Verkoolde liggaam is in ŉ treinwa gevind wat by die Vishoek-treinstasie naby Kaapstad weens ŉ veldbrand aan die brand geslaan en uitgebrand het. Liezl Moodie, ŉ woordvoerder van die Stad Kaapstad se brand-en-reddingsdienste, het Donderdag gesê brandbestryders het op die liggaam afgekom nadat hulle ŉ veldbrand bestry het wat na die treinstasie versprei het. Die liggaam is onherkenbaar verbrand. Twee treinwaens het in die slag gebly. Moodie het gesê die veldbrand het na die berghange versprei en drie helikopters is ingespan om die vlamme met waterbomme te blus.